เก้าอี้เลขากอช.สุดฮอต แห่ยื่นใบสมัครเกินคาด
ปิดรับสมัครเลขาฯ กอช. ยื่นชิงดำถึง 8 คน
25 พ.ค. 2558

ปิดรับสมัครเลขาฯ กอช. ยื่นชิงดำถึง 8 คน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ประธานกรรมการสรรหาเลขาธิการคณะกรรมการกองทุนการออมแห่งชาติ (กอช.) เปิดเผยว่า หลังจากปิดรับสมัครเลขาฯ กอช. เมื่อวันที่ 23 พ.ค. 2558 ที่ผ่านมา มีผู้สนใจมายื่นใบสมัครถึง 8 ราย ถือว่ามีผู้สนใจจำนวนมาก
นายกฤษฎา กล่าวว่า การมีผู้มาสมัครล้นหลามอาจเป็นเพราะมีความมั่นใจว่า กอช.มีการดำเนินการได้จริง และในอนาคตอาจจะเป็นกองทุนที่มีขนาดใหญ่ ต้องดูแลแรงงานนอกระบบกว่า 20 ล้านราย ซึ่งถือว่าเป็นงานที่ท้าทายและต้องการเลขาฯ กอช. ที่มีความสามารถด้านการเงินการลงทุน เข้ามาบริหารจัดการ
หลังจากนี้คณะกรรมการฯ จะนัดประชุมเพื่อเปิดพิจารณารายชื่อผู้สมัครทั้งหมด คัดสรรว่ามีคุณสมบัติครบถ้วนตามประกาศหรือไม่ จากนั้นจะเรียกมาแสดงวิสัยทัศน์ โดยจะสรุปการคัดสรรให้ได้ภายในเดือน มิ.ย.นี้ เพื่อจะได้เข้ามาบริหารงานและเปิดรับสมัครสมาชิกให้ได้ภายในเดือน ก.ค.นี้ ตามแผนที่กระทรวงการคลังตั้งไว้
ทั้งนี้ ในส่วนของการเตรียมพร้อมระบบ ได้มีการจัดซื้อระบบเทคโนโลยีเพิ่มเติมอีก 20 ล้านบาท มีการจัดซื้อจัดจ้างเป็นที่เรียบร้อยแล้ว คาดว่าจะดำเนินการได้เสร็จภายในเดือน มิ.ย.นี้
นอกจากนี้ กอช.ยังรอคณะกรรมการกฤษฎีกาตรวจร่างประกาศกระทรวงการคลัง ซึ่งมีรายละเอียดเงื่อนไขการรับสมัครสมาชิก โดยจะดำเนินการได้เสร็จก่อนเดือน ก.ค.นี้ ทำให้ทุกอย่างพร้อมที่จะรับสมาชิกได้ทันตามแผนที่วางไว้